Nono Pongolo moker Stars tot sege | Netwerk24
Deur Altus Momberg 07 Desember 2018 17:57
Die Jozi Stars is tweede op die Mzansi-superliga se puntelys ná sy vierde kitskrieketsege op 'n streep. Maar selfs nie die Jozi-spelers sal weet hoe hulle dié een gewen het nie.
Nono Pongolo vier die Jozi Stars se oorwinning oor die Durban Heat nadat hy die wenlopies gemoker het. Foto: Gallo Images
Die Stars het die Durban Heat op Kingsmead in Durban met 1 paaltjie geklop nadat Nono Pongolo twee sesse van Marchant de Lange se boulwerk in die laaste boulbeurt geslaan het om die besoekers oor die wentou te kry.
Die Heat het uitstekend geboul om 'n beskeie totaal van 128/6 in sy 20 boulbeurte te verdedig.
Die Stars het toe 14 lopies van die laaste boulbeurt benodig.
Die eindkolwers Pongolo en Kagiso Rabada was voor die penne. De Lange het die boulbeurt uitstekend begin. Ná Pongolo 'n enkellopie van die eerste bal geslaan het, het De Lange vir Rabada met 'n manjifieke streepbal geboul. Die besoekers het toe 13 van die laaste vier balle benodig. <
'n Enkellopie deur Duanne Olivier het weer vir Pongolo op slag gekry. Die volgende bal het geen lopie opgelewer nie. Die Stars moes dus 12 lopies van twee balle kry.
De Lange het toe 'n borshoogte volbal afgestuur wat Pongolo vir 'n ses oor skerpby getrek het. Dit was ook 'n foutbal omdat die volbal te hoog was. Skielik was dit vyf van twee balle met 'n vry-hou om te kom.
De Lange het wéér 'n volbal geboul en die bal het oor skerpby vir nog 'n ses getrek.
Dit was 'n verstommende oorwinning en beteken dat die Heat steeds nog net een wedstryd kon wen.
Dit het ook 'n uitstekende boulvertoning deur Kyle Abbott (2/17) en Rashid Khan (3/19) tot niet gemaak.
Die Stars is uitstekend op dreef, maar sal bekommerd wees dat sy kolflys effe kwesbaar lyk.
Reeza Hendricks is tot dusver die speler van die reeks met twee vyftigtalle en twee honderdtalle in 6 wedstryde, maar toe hy Vrydag slegs 8 gekry het, het sake maar baie eina gelyk. Slegs 'n vennootskap van 48 om die sewende paaltjie tussen Dane Villas (43) en Simons Harmer (25) het die Stars momentum gegee.
Die Heat se kolwers het nie veel beter gevaar nie en dit was net 'n beurt van 62 (39 balle; 9x4, 1x6) deur Sarel Erwee wat die span by 'n middelmatige totaal gekry het.
Rabada (3/29) het die meeste sukses met die bal behaal.
Die Stars (24 punte na agt wedstryde) is net een punt agter die Cape Town Blitz op die puntelys. Die Blitz speel later Vrydagaand teen die Paarl Rocks op Nuweland in Kaapstad.